Vrou op balkon wat ineenstort ná ongeluk | Maroela Media
Vier mense is Woensdagoggend beseer toe 'n minibustaxi en 'n motor gebots en in 'n ondersteuningspilaar van 'n balkon ingeploeg het.
Russel Meiring, woordvoerder van ER24, het gesê 'n vrou het op die balkon gestaan toe dit ineengestort het. "Sy het matige beserings opgedoen."
Volgens Meiring het die ongeluk op die hoek van Mainstraat en Wilsonweg in Wynberg in die Wes-Kaap plaasgevind.
"Toe paramedici omstreeks 07:00 by die toneel opdaag, het hulle 'n taxi en 'n motor aan die kant van die pad aangetref," het Meiring gesê. Bourommel het verstrooi oor die toneel gelê weens die balkon wat ineengestort het.
"Drie vroue wat in die taxi was, is ook ondersoek. Hulle het ligte tot matige beserings opgedoen. Die beseerdes is op die toneel gestabiliseer en toe na 'n nabygeleë provinsiale hospitaal vervoer," het Meiring gesê.